Anexa nr. 5

La Politica de Protecție a Copilului

**Ghid de intervievare a copiilor de către jurnaliști**

Ghidul de intervievare a copiilor de către jurnaliști este un document elaborat de Centrul de Informare și Documentare privind Drepturile Copilului din Moldova (CIDDC), destinat jurnaliștilor care își fac meseria cu responsabilitate și profesionalism. Acest ghid rezumă principiile etice ale jurnalistului în procesul de intervievare și comunicare cu copiii ce participă la activitățile organizate de CIDDC.

**Etapa pre-interviu**

1. Informați reprezentații/angajații DGPDC/DPDC sector/ Serviciul de pe lângă DGPDC despre intenția Dvs. de a comunica cu un copil sau a-l intervieva.
2. Discutați cu copiii în afara timpului în care ei sunt implicați în activități.
3. Informați copilul despre scopul, subiectul și canalul de difuzare a interviului.
4. Asigurați copilul că el va putea întrerupe interviul în orice moment: are dreptul să refuze să răspundă la întrebările care i se par prea personale, dacă se simte jenat, deranjat sau nesigur.

**Etapa interviului**

1. Discutați cu copilul în preajma unui adult cunoscut lui, dacă el se simte mai bine în prezența acestui adult.
2. Adaptați limbajul Dvs. vârstei copilului și adresați întrebări clare, fără ambiguități.
3. Adresați întrebări care nu îl vor face pe copil să trăiască stări de neliniște, tristețe, frică sau orice alt dezechilibru emoțional.
4. Acceptați răspunsurile copilului, fără a interveni în ele, fără a-i oferi idei pentru răspuns și fără a-l direcționa către un răspuns pe care ați dori să-l auziți.
5. Dacă subiectul abordat este sensibil (legat de violență, abuz, discriminare, sărăcie, abandon) pentru copil și mediatizarea lui poate afecta copilul într-un mod negativ, nu menționați numele, prenumele, localitatea, vârsta, instituția de învățământ a copilului și efectuați imaginile video și foto în așa mod încât să nu fie identificabile fața lui.
6. Dacă discutați cu copilul pe un subiect ce nu-l afectează în vreun mod negativ, puteți să menționați numele, prenumele, vârsta, instituția de învățământ sau localitatea lui și să efectuați imagini video și foto numai cu acordul copilului și al reprezentantului legal al copilului.

**Reprezentantul DGPDC/DPDC sector/ Serviciul de pe lângă DGPDC va întrerupe interviul dacă:**

1. Copilul va expune dorința de a-l întrerupe.
2. Copilul ezită, se frământă și nu este sigur dacă vrea să răspundă la întrebări.
3. Copilul are emoții, respiră greu, începe să-i tremure vocea sau să plângă.
4. Evită contactul vizual, se joacă cu degetele sau cu obiecte mici, mototolește diferite accesorii de pe haine.

**Etapa post-interviu**

DGPDC/DPDC sector/Serviciul de pe lângă DGPDC va monitoriza respectarea prevederilor prezentului ghid și va reacționa printr-un feedback pozitiv în cazul în care ele vor fi luate în considerare sau va sesiza autoritățile de resort în cazul în care nu vor fi, adică, atunci când datele colectate de jurnalist despre copil vor fi utilizate în scopuri și situații ce pun în pericol intimitatea, dezvoltarea și securitatea copilului.